Дунейпсо чемпионхэр кърагъэблэгъэж
Москва дэт «Динамо» спорт уардэунэм IэпщэрыбанэмкIэ етIуанэ дунейпсо чемпионат щекIуэкIащ. Урысей Федерацэм и командэ къыхэхам хэту КъБР-м и щIыхьыр абы щахъумащ Мырзэкъан Азэмэт (кг 90-м щIигъу), Беслъэней Нурмухьэмэд (кг 75-м нэблагъэ), Мусукаев Анзор (кг 80) сымэ. Ахэр я гъэсэнщ тренерхэу Мамхэгъхэ Iэдэмрэ Хьэчимрэ, Шаваев Хьэнапи. Чемпионатыр IэпщэрыбанэмкIэ дунейпсо федерацэмрэ урысейпсо федерацэмрэ я жэрдэмкIэ зэхаублащ. ЩIэгъэкъуэн хъуащ Москва СпортымкIэ и комитетыр, Урысей Федерацэм Спортымрэ туризмэмкIэ, ЩIалэгъуалэ политикэмкIэ и министерствэхэр.
Къэрал 42-м я спортсменхэр зыхэта зэхьэзэхуэм Мырзэкъан Азэмэтрэ Беслъэней Нурмухьэмэдрэ чемпион щыхъуащ. Мусукаев Анзор жэз медалыр къихьащ.
Республикэм и пщIэр зыIэта спортсменхэр Налшык аэропортым гуапэу къыщрагъэблэгъэжащ ди республикэм спортымрэ туризмэмкIэ и министерствэм и лэжьакIуэхэм, цIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министр Къумахуэ Мухьэдин, щIалэхэм я адэ-анэхэм, ныбжьэгъухэм.
— Къэбэрдей-Балъкъэрым щыпсэу дэтхэнэми къыбгъэдэкIыу фIыщIэ ин фхузощI. Фи ехъулIэныгъэр республикэм и дежкIэ лъапIэщ. Iэпщэрыбанэ спорт лIэужьыгъуэм ди лъахэм хъарзынэу зыщиужьащ. АдэкIи ехъулIэныгъэ куэд фиIэну, КъБР-м спортым и пщIэр нэхъри щыфIэтыну си гуапэщ, — текIуахэм псалъэ гуапэкIэ захуигъэзащ Къумахуэ Мухьэдин.
— Зэхьэзэхуэр, дауи, гугъуащ, псом хуэмыдэу, абы и пэщIэдзэр. Ауэ текIуэныгъэт сызыхущIэкъуари, а гупсысэм гушхуэныгъэ къысхилъхьэурэ зэIущIэхэр езгъэкIуэкIащ, — яжриIащ Беслъэней Нурмухьэмэд къезыгъэблэгъэжахэм.
Чемпионат гугъум ерыщу зыхуэзыгъэхьэзыра Мырзэкъан Азэмэт абы дыщIигъуащ:
— Зэпеуэр Iэтауэ екIуэкIащ. Абы кърихьэлIа спортсменхэр зэфIэкI лъагэ зиIэт. Сэ мазищ хъуауэ зыхуэзгъэхьэзырырт чемпионатым. Тыншкъым зыбгъэсэнри, утыку уихьэнри, арщхьэкIэ гугъуехьыр гурыфIыгъуэ ин къызыпыкIщ. Зэхьэзэхуэм щызыIэрызгъэхьа текIуэныгъэр сэркIэ лъапIэщ.
— Азэмэт и закъуэкъым чемпионатым зыхуэзыгъэхьэзырар, атIэ зэрыунагъуэу дыщIэбэнауэ жыпIэ хъунущ абы и текIуэныгъэм. ДыкъигъэщIэхъуакъыми, дыщогуфIыкI. ФIыщIэ ин яхузощI ар зэхьэзэхуэшхуэм кIуэнымкIэ сэбэп хъуахэм, и гъэсакIуэхэм,- жиIащ Мырзэкъаным и анэм.
Къэбэрдей-Балъкъэрым и спортсменхэм зэфIэкI лъагэ, техникэфI, ерыщагъ дунейпсо зэпеуэм къызэрыщагъэлъэгъуар гухэхъуэщ. Гуапэщ Iэпщэрыбанэ спорт лIэужьыгъуэм ди республикэм зыужьыныгъэшхуэ зэрыщигъуэтари. Гурэ псэкIэ узыбгъэдыхьэ Iуэхум и мыхьэнэр лъагэ мэхъу. Аращ ди щIалэхэм текIуэныгъэ ин къыщIахьари.
Гугъуэт Заремэ.
